EA ลุยติดตั้งโซลาร์รูฟให้ “บุรีรัมย์ ยูไนเต็ด” สัญญาขายไฟยาว 15 ปี
EA ลุยติดตั้งโซลาร์รูฟให้ “บุรีรัมย์ ยูไนเต็ด” สัญญาขายไฟยาว 15 ปี
29 ก.ย. 2563

นายอมร ทรัพย์ทวีกุล รองประธานเจ้าหน้าที่บริหาร บริษัท พลังงานบริสุทธิ์ จํากัด (มหาชน) หรือ EA ผู้นำด้านพลังงานทางเลือก เปิดเผยว่า บริษัทได้เข้าทำสัญญากับ บริษัท บุรีรัมย์ ยูไนเต็ด จำกัด ซึ่งเป็นที่รู้จักกันดีในนาม สโมสรฟุตบอล บุรีรัมย์ ยูไนเต็ด เพื่อติดตั้งระบบผลิตไฟฟ้าจากพลังงานแสงอาทิตย์บนหลังคา หรือ โซลาร์รูฟเพื่อใช้ในพื้นที่ของบุรีรัมย์ ยูไนเต็ด ซึ่งเป็นส่วนสำคัญในการร่วมกันขับเคลื่อนโมเดล “BURIRAM GO GREEN &amp; CLEAN” แสดงจุดยืนในการอนุรักษ์โลก และการรักษาสิ่งแวดล้อมอย่างยั่งยืนอย่างเป็นรูปธรรม ตามคอนเซ็ปต์ที่สโมสรบุรีรัมย์ ยูไนเต็ด ตั้งเอาไว้ช่วงต้นฤดูกาล 2020
“EA ได้เข้าไปร่วมมือกับ “ปราสาทสายฟ้า” บุรีรัมย์ ยูไนเต็ด ทำการติดตั้งแผงโซลาร์เซลล์บนหลังคา ที่สนามช้างอารีนา, โครงการบุรีรัมย์คาสเซิล และโรงแรมอมารี บุรีรัมย์ เพื่อผลิตไฟฟ้าจากพลังงานแสงอาทิตย์ขายให้กับบุรีรัมย์ ยูไนเต็ด ไว้ใช้ในพื้นที่ของตนเองเป็นเวลา 15 ปี โดยทั้ง 3 สถานที่ได้ทำการติดตั้งแผงโซลาร์เซลล์ มีขนาดพื้นที่ทั้งหมด 3,032 ตารางเมตร แบ่งเป็น สนามช้างอารีนา 1,080 ตารางเมตร, โครงการบุรีรัมย์คาสเซิล 976 ตารางเมตร และโรงแรมอมารีบุรีรัมย์ 976 ตารางเมตร 
โดยคาดว่าจะสามารถผลิตไฟฟ้าเฉลี่ยได้ 2,475 หน่วยต่อวัน หรือสูงถึงกว่า 900,000 หน่วยต่อปี และที่สำคัญที่สุดคือ “ปราสาทสายฟ้า” บุรีรัมย์ ยูไนเต็ด ถือเป็นสโมสรฟุตบอลแรกของเมืองไทยที่ใช้ไฟฟ้าจากพลังงานแสงอาทิตย์ซึ่งเป็นพลังงานสะอาด เป็นแบบอย่างในการช่วยอนุรักษ์โลก และการรักษาสิ่งแวดล้อมอย่างยั่งยืน”
รองประธานเจ้าหน้าที่บริหาร EA กล่าวอีกว่า การผลิตไฟฟ้าจากพลังงานแสงอาทิตย์จะทำให้ “ปราสาทสายฟ้า” บุรีรัมย์ ยูไนเต็ด สามารถประหยัดงบประมาณได้มากถึง 25% จากการเสียค่าใช้จ่ายในการใช้ไฟฟ้าแบบปกติ โดยปีแรกของการติดตั้ง ปราสาทสายฟ้า จะสามารถประหยัดงบประมาณที่จะต้องใช้จ่ายค่าไฟฟ้าถึง 2,529,450 บาท ทำให้ตลอด 15 ปี ของสัญญา บุรีรัมย์ ยูไนเต็ด จะประหยัดเงินได้มากถึง 37,941,750 บาท ทั้งนี้ การเข้าไปติดตั้งโซลาร์รูฟครั้งนี้ นับเป็นโครงการแรกของ EA โดยบริษัทจะเดินหน้าดำเนินการให้บริการติดตั้งในโครงการอื่นๆ อย่างต่อเนื่อง
EA ถือเป็นผู้นำด้านพลังงานทางเลือกและมีความมุ่งมั่นในการนำเทคโนโลยีมาส่งเสริมการใช้พลังงานสะอาด ให้ความสำคัญกับการรักษาสิ่งแวดล้อม รวมถึงดูแลความเป็นอยู่ของชุมชนและสังคม เพื่อปรับปรุงคุณภาพชีวิตของคนในชุมชนและสังคม ภายใต้แนวนโยบายการพัฒนาอย่างยั่งยืนและเป็นมิตรต่อสิ่งแวดล้อม